Γιώργος Καραγιάννης: Σε πλήρη εξέλιξη ο σχεδιασμός της κυβέρνησης για τη Δυτική Αττική

*- Οι επεκτάσεις των Γραμμών 2 και 4 του Μετρό και ο Προαστιακός Σιδηρόδρομος θα αναβαθμίσουν την ποιότητα ζωής των κατοίκων της Δυτικής Αττικής*

*- Έως το τέλος του 2022 ολοκληρώνεται η διαδικασία περιβαλλοντικής δανειοδότησης για την επέκταση της Γραμμής 2 προς Ίλιον*

*- Το καλοκαίρι το Μετρό θα φτάσει στο λιμάνι με την παράδοση των τριών σταθμών, «Μανιάτικα», «Δημοτικό Θέατρο» και «Πειραιάς»*

Στο σύνολο των έργων που υλοποιούνται είτε προγραμματίζονται στη Δυτική Αττική και αναμένεται να αναβαθμίσουν την καθημερινότητα των πολιτών, αναφέρθηκε ο Υφυπουργός Υποδομών και Μεταφορών, αρμόδιος για τις Υποδομές, κ. Γιώργος Καραγιάννης, απαντώντας σε επίκαιρη ερώτηση στη Βουλή.

Ο κ. Καραγιάννης τόνισε ότι για πρώτη φορά μετά από δεκαετίες σχεδιάζονται συγκοινωνιακά έργα στην Αττική καθώς στόχος του Υπουργείου Υποδομών και Μεταφορών είναι να βελτιωθεί η ζωή των πολιτών.

Υπογράμμισε ότι τα έργα μετρό είναι σύνθετα και ο σχεδιασμός αρχίζει πολλά χρόνια πριν το έργο. Ωστόσο, σύμφωνα με τον κ. Καραγιάννη: *«μέσα σε 2,5 χρόνια η κυβέρνηση αυτή έδωσε σε λειτουργία τους 3 πρώτους σταθμούς προς Πειραιά και θα παραδώσει το καλοκαίρι τους άλλους 3, ενώ παράλληλα ξεκίνησε και την κατασκευή 15 σταθμών της Γραμμής 4»*.

Ειδικότερα για τη Δυτική Αττική, αναγνώρισε ότι πρόκειται για ένα ιδιαίτερα πυκνοκατοικημένο κομμάτι σημειώνοντας ότι η κυβέρνηση είναι αποφασισμένη να ανταποκριθεί στις ανάγκες των κατοίκων της περιοχής με μεγάλα έργα υποδομών.

***«Προχειρότητες και πασαλείμματα δεν χωρούν»***

Αναλύοντας τον σχεδιασμό για τη Δυτική Αττική, ο Υφυπουργός Υποδομών αναφέρθηκε στην επέκταση της Γραμμής 2 προς το Ίλιον. Όπως έκανε γνωστό, βρίσκεται σε εξέλιξη η εκπόνηση των απαραίτητων αρχιτεκτονικών και στατικών μελετών, καθώς και των ηλεκτρομηχανολογικών συστημάτων.

Σε πρώτη φάση, η επέκταση θα αφορά 3 σταθμούς: Την Παλατιανή, το Ίλιον και τον Άγιο Νικόλαο. Οι δύο από τους τρεις σταθμούς βρίσκονται επί της οδού Θηβών, ο πρώτος (σταθμός Παλατιανή) σε απόσταση περίπου 1.300 μ. βόρεια του σταθμού Ανθούπολη και ο δεύτερος (σταθμός Ίλιον) 1.000 μ βορειότερα του πρώτου. Ο τρίτος σταθμός (Αγ. Νικόλαος) βρίσκεται επί της οδού Αγίου Νικολάου στο Ίλιον.

Έως το τέλος του 2022 θα ολοκληρωθούν τόσο οι απαιτούμενες τεχνικές μελέτες, όσο και η διαδικασία περιβαλλοντικής αδειοδότησης του έργου, ώστε στη συνέχεια να ξεκινήσει η δημοπράτηση της κατασκευής. Σύμφωνα με τον Υφυπουργό Υποδομών ο χρόνος κατασκευής της επέκτασης της γραμμή 2 στο Ίλιον είναι τα 5 έτη.

*«Μιλάμε για ένα έργο 350 εκατομμυρίων ευρώ, δεν χωρούν προχειρότητες και πασαλείμματα»* διεμήνυσε ο κ. Καραγιάννης.

**Το πλάνο έργων για τη Δυτική Αττική**

Το Υπουργείο Υποδομών και Μεταφορών έχει προχωρήσει στην εκπόνηση σημαντικού πλάνου έργων για τη Δυτική Αττική.

Ήδη, έχουν ξεκινήσει οι αρχικές μελέτες της επέκτασης της Γραμμής 4 προς την Πετρούπολη, με 3 από τους 6 σταθμούς στη Δυτική Αττική: Άγιοι Ανάργυροι, Ίλιον και Πετρούπολη.

Επιπλέον, το αμέσως επόμενο διάστημα προχωρά η δημοπράτηση του Προαστιακού Σιδηρόδρομου της Δυτικής Αττικής.

*«Πρόκειται για ένα έργο ύψους 100 εκατομμυρίων ευρώ που θα εξυπηρετήσει την Ελευσίνα, τον Ασπρόπυργο, τα Μέγαρα και αρκετούς ακόμα δήμους της περιοχής»* σύμφωνα με τον κ. Καραγιάννη.

Ιδιαίτερη μνεία έκανε ο Υφυπουργός Υποδομών στο έργο της Σύνδεσης της Δυτικής Περιφερειακής Λεωφόρου Αιγάλεω με την Εθνική Οδό (Ε.Ο.) Αθηνών - Κορίνθου και την ολοκλήρωση του Κόμβου Σκαραμαγκά.

*«Προχωράμε και με ένα οδικό έργο που ζητούσε για χρόνια η περιοχή και που δεν προχωρούσε. Ένα έργο που παραμένει ανολοκλήρωτο και ημιτελές εδώ και μια εικοσαετία, από το 2002»* ανέφερε χαρακτηριστικά.